Միացյալ Նահանգները պատրաստվում է ոչնչացնել «Դաեշ»-ը
Միացյալ Նահանգները Իրաք սահմանափակ թվով հատուկ ջոկատայիններ եւ մարտական ուղղաթիռներ կուղարկի՝ «Դաեշ»-ի վերջնական տապալումն արագացնելու նպատակով:
Միացյալ Նահանգները հավելյալ զինվորականներ է ուղարկելու Իրաք՝ «Դաեշ»-ի ահաբեկիչների դեմ պայքարելու նպատակով: Այդ մասին հայտարարել է Բաղդադ ժամանած ԱՄՆ-ի պաշտպանության նախարար Էշթոն Քարթերը. «Մենք հավելյալ ռազմական խորհրդականներ ենք ուղղելու՝ Իրաքի ուժերին աջակցություն ցուցաբերելու նպատակով: Դրանից բացի, ռազմական ուղղաթիռներով Իրաքի ուժերին օգնելու ենք շրջապատել եւ հետ վերցնել Մոսուլը»: Քարթերի խոսքով, խոսքը գնում է սահմանափակ թվով ամերիկյան զինվորականների մասին: Մասնավորապես, Իրաք են ուղղվելու ԱՄՆ-ի հավելյալ 200 զինվորական եւ «Ապաչի» տեսակի ռազմական ուղղաթիռներ: Սակայն, դրանով ամերիկյան օգնությունն Իրաքին չի սահմանափակվելու. «Մենք նախատեսում ենք տրամադրել նաեւ հավելյալ M142 շարժական հրետանային հրթիռային համակարգեր, որոնք օգնելու են Իրաքի զինուժին՝ Մոսուլի ուղղությամբ»: ԱՄՆ-ի պաշտպանության նախարարի կարծիքով, ամերիկյան ցամաքային եւ օդային հրետանու աջակցությունը զգալիորեն բարձրացնելու է Իրաքի ուժերի մարտունակությունը՝ Մոսուլը ահաբեկիչներից ազատելու գործում: Մոսուլից հետո հիմնական թիրախը լինելու է «Դաեշ»-ի ահաբեկիչների մայրաքաղաք հանդիսացող Ռաքքան, որը Միացյալ Նահանգների օգնությամբ նույնպես կարող է ազատագրվել: Իրաք ուղարկվող զինվորականների մեծ մասը հատուկ բանակայիններ եւ ուղղաթիռների օդաչուներ են, մնացածը՝ ռազմական մարզիչներ ու խորհրդականներ: Հատուկ զինվորականները եւ օդաչուները գտնվելու են Իրաքի ուժերի հետ՝ առաջնագծում: Միացյալ Նահանգները օգնելու է նաեւ «Դաեշ»-ի դեմ պայքարող քուրդ դաշնակիցներին. «Մենք նախատեսում ենք ֆինանսական օգնություն տրամադրել Փեշմերգային: Այսպիսով, Իրաքի վարչապետ Աբադիի համաձայնությամբ, մենք օգնելու ենք Փեշմերգային՝ «Իսլամական պետություն» խմբավորման դեմ արդյունավետ պայքարող ուժերից մեկին»: Փորձագետների կարծիքով, Մոսուլն ազատագրելուց հետո մեծ է հավանականությունը, որ «Իսլամական պետություն» կոչված ահաբեկչական խմբավորումը կտապալվի: